**Informatīvais ziņojums**

**par Eiropas Savienības Transporta, telekomunikāciju un enerģētikas**

**ministru padomes 2017. gada 27. februāra sanāksmē izskatāmajiem jautājumiem**

**I. Sanāksmē izskatāmie jautājumi**

2017. gada 27. februārī Briselē notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Sanāksmē tiks izskatīti šādi Ekonomikas ministrijas (turpmāk – EM) kompetencē esoši jautājumi:

**1. Tīras enerģijas pakotne (pirmais lasījums)**

Šajā jautājumā plānota sākotnējā ES dalībvalstu enerģētikas ministru viedokļu apmaiņa par 2016. gada 30. novembrī Enerģētikas savienības stratēģijas[[1]](#footnote-1) ietvaros Eiropas Komisijas (turpmāk - EK) publicēto ES dokumentu projektu pakotni “Tīra enerģija visiem Eiropas iedzīvotājiem – Eiropas izaugsmes potenciāla realizēšana” (turpmāk – Tīras enerģijas pakotne).

Tīras enerģijas pakotne ietver sekojošus ES tiesību aktu priekšlikumus: a) Eiropas Parlamenta un Padomes regula par elektroenerģijas iekšējo tirgu[[2]](#footnote-2); b) Eiropas Parlamenta un Padomes Direktīva par kopīgiem noteikumiem attiecībā uz elektroenerģijas iekšējo tirgu[[3]](#footnote-3); c) Eiropas Parlamenta un Padomes regula par riskgatavību elektroenerģijas sektorā un ar ko atceļ Direktīvu 2005/89/EK[[4]](#footnote-4); d) Eiropas Parlamenta un Padomes regula, ar ko izveido Eiropas Savienības Energoregulatoru sadarbības aģentūru[[5]](#footnote-5); e) Eiropas Parlamenta un Padomes Direktīva par atjaunojamo enerģijas avotu izmantošanas veicināšanu[[6]](#footnote-6); f) Eiropas Parlamenta un Padomes direktīva, ar ko groza Direktīvu 2012/27/ES par energoefektivitāti[[7]](#footnote-7); g) Eiropas Parlamenta un Padomes direktīva, ar ko groza Direktīvu 2010/31/ES par ēku energoefektivitāti[[8]](#footnote-8); h) Eiropas Parlamenta un Padomes regula par Enerģētikas savienības pārvaldību un ar ko groza Direktīvu 94/22/EK, Direktīvu 98/70/EK, Direktīvu 2009/31/EK, Regulu (EK) Nr. 663/2009, Regulu (EK) Nr. 715/2009, Direktīvu 2009/73/EK, Padomes Direktīvu 2009/119/EK, Direktīvu 2010/31/ES, Direktīvu 2012/27/ES, Direktīvu 2013/30/ES un Padomes Direktīvu (ES) 2015/652 un atceļ Regulu (ES) Nr. 525/2013[[9]](#footnote-9).

Šobrīd EM izstrādā un skaņo ar līdzatbildīgajām pusēm nacionālās pozīcijas attiecībā uz Tīras enerģijas pakotnē ietvertajiem ES tiesību aktu priekšlikumiem. Vienlaikus, zemāk ir atspoguļotas būtiskākās Latvijas nostādnes gaidāmajā ES enerģētikas ministru diskusijā.

Gatavojoties ES enerģētikas ministru diskusijai, prezidējošā valsts ES Padomē (Malta) ir sagatavojusi diskusiju dokumentu[[10]](#footnote-10), kurā cita starpā aicina ministrus sniegt redzējumu par iespēju vienoties par pakotni līdz 2017. gada beigām, kā arī iespējamām, t.sk. institucionālām, sinerģijām, un to, kā vislabāk izmantot reģionālo sadarbību Enerģētikas savienības ietvaros.

**Latvijas nostāja:**

Latvija šobrīd vēl formulē nostāju darbam ar Tīras enerģijas pakotnes elementiem gan nacionālā, gan ES līmenī. Kopumā novērtējot EK centienus ar šīs dokumentu pakotnes palīdzību virzīties uz Enerģētikas savienības mērķu sasniegšanu, turpmākajās diskusijās ES Padomes ietvaros Latvija paudīs detalizētu nostāju.

Attiecībā uz iespējām panākt būtisku progresu līdz 2017. gada beigām Tīras enerģijas pakotnes ieviešanā Latvija uzskata, ka ir jāņem vērā nepieciešamība vispirms ES Padomes ietvaros izdiskutēt specifiskos tiesību aktu projektus, jo īpaši Saistību pārdales regulu, Energoefektivitātes direktīvu un Atjaunojamo energoresursu direktīvu, kuru iznākumam būs ietekme uz Pārvaldības Regulu. Latvija piekrīt, ka svarīgi ir nodrošināt savlaicīgu Enerģētikas savienības tiesību aktu ieviešanu, bet tam nevajadzētu notikt uz tiesību aktu kvalitātes un dalībvalstu interešu un iespēju rēķina. Latvija atbalsta Maltas prezidentūras ES Padomē šobrīd izvēlēto pieeju, ka vispirms jādiskutē par specifiskajiem tiesību aktu projektiem un tikai pēc tam par Pārvaldības Regulas priekšlikumu.

Latvija uzskata, ka reģionālās sadarbības lomai Enerģētikas savienības ietvaros būtu pakāpeniski un stabili jāpieaug, jo īpaši tajās jomās, kur ir atzīstama sadarbības pieredze un reģionālā sadarbība ir vitāli svarīga kopējo interešu nodrošināšanai, piemēram, energoapgādes drošības jautājumos. Potenciāls ir arī citās jomās, piemēram, energoefektivitātē un atjaunojamajā enerģijā, kur gan nepieciešams vērtējums par turpmākās sadarbības dziļumu un plašumu. Tajā pašā laikā atsevišķās jomās, piemēram, attiecībā uz klimata pasākumu identificēšanu laukdaimniecībā šobrīd neredzam pamatu reģionālās sadarbības īstenošanai. Latvijas ieskatā reģionālā sadarbība būtu jāveido līdzvērtīgā partnerībā, galvenokārt balstoties uz attiecīgā reģiona valstu kopīgām interesēm.

Attiecībā uz saturiskajiem elementiem Latvija vēlas atzīmēt sekojošo:

*a) Enerģētikas savienības pārvaldība* – aktuāls ir jautājums par Nacionālo enerģētikas un klimata plānu (turpmāk – NEKP) lomu dalībvalstīs, jo ir valstis, kas plāno izmantot līdzšinējos politikas plānošanas dokumentus, stratēģijas u.tml., lai no tām saliktu NEKP, un ir valstis, kas apsver iespēju izveidot NEKP kā patiešām stratēģiskas plānošanas dokumentu. Latvijas skatījumā pārvaldības regulai ir jāsekmē vienota pieeja visā ES, vienlaikus ņemot vērā arī dalībvalstu nacionālo politikas plānošanas dokumentu ietvarus.

Latvijas ieskatā NEKP izstrāde ir laikietilpīgs un resursu ietilpīgs process, ņemot vērā, ka tajā ir jāatspoguļo visas Enerģētikas savienības dimensijas, mērķi, politikas pasākumi, trajektorijas u.tml., jānodrošina nacionālo institūciju, sabiedrības, kā arī reģionālo partneru un EK iesaiste, visticamāk, būs jāveic detalizēts ietekmes novērtējums u.tml. Līdz ar to NEKP projekta sagatavošana labākajā gadījumā būtu iespējama tikai uz 2019. gada 1. janvāri.

Latvija turpina arī vērtēt kā NEKP klimata dimensijas ietvaros atspoguļot visu tautsaimniecības nozaru, t.sk. enerģētikas, ieguldījumus iepretim pārējo specifiski ar enerģētiku saistīto dimensiju atspoguļojumam. Risinājumu konceptuālās pieejas enerģētikā var būt būtiski atšķirīgas no risinājumiem, piemēram, lauksaimniecībā un transportā. Šajā ziņā cita starpā rūpīgi izvērtējama arī reģionālās sadarbības loma.

Vairāki regulas priekšlikumā iekļauto ziņojumu termiņi ir pārāk agri (piemēram, aptuvenās SEG inventarizācijas), tāpat jāņem vērā, ka gandrīz visu ziņojumu iesniegšanas termiņš ir 15. marts, kas var prasīt papildus administratīvo slogu. Latvijas ieskatā nepieciešams rūpīgi arī pārdomāt ziņošanas par NEKP prasības, jo ziņošana ik pa 2 gadiem jau tiek iesniegti ziņojumi par SEG prognozēm, politikām un pasākumiem, kā arī katru gadu tiek iesniegti SEG inventarizācijas ziņojumi.

Nav izprotama arī regulas priekšlikuma norāde uz ilgtermiņa zemu emisiju stratēģiju ar 50 gadu perspektīvu, lai gan atbilstoši Parīzes Nolīguma pavadošajam lēmumam šobrīd oglekļa mazietilpīgas attīstības stratēģija jāgatavo ar termiņu līdz 2050.gadam. Neredzam nepieciešamību ik 10 gadus sagatavot jaunas šādas stratēģijas.

Līdztekus minētajam, Latvijas ieskatā aktuāla būs EK tehniskā palīdzība plānu sagatavošanā, kā arī nepieciešamo resursu pieejamība. Vienlaikus, paredzams, ka jaunais mehānisms radīs būtisku administratīvā sloga pieaugumu, jo īpaši energoefektivitātes un atjaunojamo energoresursu jomās, kā arī ziņošanas kārtībā un apjomā. Tādēļ būtiski ir ne vien tehniskās palīdzības, bet arī finanšu pieejamības jautājumi, jo īpaši mazajās ES dalībvalstīs.

*b) Energoefektivitātes direktīvas pārskats –* Latvija uzskata, ka attiecībā uz 2030.gada energoefektivitātes mērķu noteikšanu jāievēro 2014.gada oktobra Eiropadomes secinājumi, kas nosaka, ka šie mērķi ir indikatīvi gan dalībvalstu, gan ES līmenī. Latvijai ir svarīgi, lai mērķis, īpaši dalībvalstu līmenī, būtu sasniedzams izmaksu efektīvā veidā.

Latvijas skatījumā direktīvas pārskatam ir jāuzlabo esošais regulējums, nodrošinot to, ka tas ir īstenojams un ieviešams visām dalībvalstīm, attiecīgi izvērtējot un nosakot pamatotu ambīciju līmeni, kā arī prasības tā sasniegšanai, lai neradītu nepamatotu administratīvo un finansiālo slogu.

Energoefektivitātes direktīvā ietvertajiem pasākumiem un to apjomam ir jāveicina ekonomiskā attīstība katrā valstī, un lai to īstenotu, arī pēc 2020. gada ir jābūt pieejamiem finanšu resursiem, tai skaitā ES fondu ietvaros.

Latvijai ir bažas par dalībvalstu nacionālo ieguldījumu *(contributions)* jēdziena izmantošanu attiecībā uz visām Enerģētikas savienības dimensijām, tai skaitā arī attiecībā uz nacionālajiem energoefektivitātes mērķiem, ņemot vērā, ka šajā jomā nav paredzēti saistoši mērķi.

Latvijas skatījumā prasība dalībvalstīm sasniegt noteiktu kumulatīvu enerģijas galapatēriņa ietaupījumu faktiski ir obligāts enerģijas ietaupījuma mērķis. Latvijai rada bažas obligātā galapatēriņa ietaupījuma kumulatīvā apjoma būtisks pieaugums 2021.-2030. gada periodā (vismaz 2 reizes iepretim 2014.-2020. gadam). Ņemot vērā līdzšinējo pieredzi 2020. gada mērķa īstenošanā, Latvijai būtu grūti izpildīt ievērojami lielāku mērķi 2030. gadā tikai ar nacionālajiem finanšu resursiem. Tas skaidrojams ar to, ka attiecībā uz 2020. gada mērķi, īstenojot ilgtermiņa energoefektivitātes pasākumus ar vislielāko potenciālu un vienlaikus būtisku sociālo funkciju, t.i. renovējot dzīvojamās mājas, izmaksas ir pielīdzināmas vismaz 8%[[11]](#footnote-11) no Latvijas iekšzemes kopprodukta 2016. gadā. Savukārt pieaugot mērķim šis rādītājs būs ievērojami lielāks. Līdz ar to nacionālie resursi energoefektivitātes mērķu sasniegšanai Latvijai kā valstij ar IKP zem ES vidējā līmeņa ilgtermiņā var būt liels izaicinājums.

*c) Ēku energoefektivitātes direktīvas pārskats* – Latvija kopumā atzinīgi vērtē EK izstrādāto priekšlikumu un atzinīgi vērtē izvirzīto mērķi – palielināt ēku atjaunošanas tempus, virzoties uz ēku fonda dekarbonizāciju, vienkāršot šobrīd pastāvošos noteikumus, tādā veidā samazinot administratīvo slogu, vienlaikus pielāgojot tos, ņemot vērā straujo tehnoloģiju attīstību. Mērķis ēku fonda dekarbonizācija līdz 2050.gadam varētu būt atbalstāms, jo to nosaka Enerģētikas savienības noteiktie ilgtermiņa mērķi oglekļa mazietilpīgas attīstības veicināšanai. Vienlaikus Latvija uzskata, ka, lai minētais mērķis būtu sasniedzams, ir nepieciešams stimulēt ēku atjaunošanas procesus, kā rezultātā Latvija pauž bažas par ārējā finansējuma un citu atbalsta mehānismu pieejamību, jo īpaši ņemot vērā to, ka pašreizējā situācijā ēku īpašnieku ierobežotā maksātspēja liedz iespēju veikt būtiskas investīcijas ēku fonda dekarbonizācijā.

Vienlaikus pozitīvi vērtējama ietvertā fleksibilitāte, līdz ar priekšlikumu neizvirzot kvantitatīvu mērķi attiecībā uz ēku sektoru. Latvija uzskata, ka kopējais dekarbonizācijas mērķis jāsasniedz, pielietojot izmaksu efektīvus pasākumus.

*d) Atjaunojamo energoresursu direktīvas pārskats –* Latvija kopumā atbalsta direktīvas priekšlikumu, kas ir vērsts uz plašāku atjaunojamo energoresursu izmantošanu, to efektīvāku integrēšanu ES enerģijas tirgū, kā arī uz 2030.gada enerģētikas un klimata mērķu sasniegšanu. Vienlaikus, ja šodien būtu diskusija par atsevišķiem saturiskajiem elementiem, būtu nepieciešams pieteikt izpētes atrunu.

 Direktīvas priekšlikumam ir jābūt vērstam uz atjaunojamo energoresursu izmantošanas veicināšanu izmaksu ziņā efektīvākajā veidā, lai gūtu pozitīvu efektu ekonomikas izaugsmei. Direktīvā ietvertajiem pasākumiem ir jāatbilst izmaksu efektivitātes principam, tie nedrīkst radīt pārmērīgu administratīvo slogu un ES līmeņa formulējumam jārespektē subsidiaritātes un proporcionalitātes principi.

Latvija atbalsta ES līmenī saistošu mērķi 27% līmenī un piekrīt, ka atjaunojamās enerģijas apjomam perspektīvā līdz 2030.gadam jāturpina palielināties. Tomēr nepieciešamas turpmākas diskusijas par to, vai dalībvalstij var būt pienākums nodrošināt konkrēta līmeņa sasniegšanu konkrētos gados. Cita starpā šis jautājums ir jādiskutē kontekstā ar priekšlikumu pakāpeniski samazināt valstij tiesības ieskaitīt šajā mērķī pirmās paaudzes biodegvielu. Latvija uzskata, ka pirmās paaudzes biodegvielas pakāpeniska izņemšana no mērķa, faktiski nozīmē 2030.gada mērķa palielinājumu salīdzinājumā ar 2014.gada Eiropadomes lēmumu, kas pieļāva pirmās paaudzes biodegvielas ieskaitīšanu mērķa izpildē. Šādas izmaiņas palielinātu Latvijas mērķi par vismaz 0,5%.

*e) Priekšlikumi attiecībā uz elektroenerģijas iekšējo tirgu –* Latvija atbalsta elektroenerģijas tirgus dizaina pārskatīšanu un kopumā pozitīvi vērtē jaunā elektroenerģijas tirgus dizaina mērķi. Iekšējais tirgus būtu jāstiprina ne tikai ar infrastruktūras palīdzību, kas neapšaubāmi ir priekšnosacījums brīvas elektroenerģijas plūsmai, bet arī attīstot tiesisko ietvaru un stiprinot reģionālo sadarbību. Latvija uzskata, ka būtisks jaunā elektroenerģijas tirgus dizaina elements ir kā vairumtirdzniecības, tā mazumtirdzniecības nosacījumu uzlabošana. Latvija uzskata, ka jaunajiem elektroenerģijas tirgus dizaina priekšlikumiem ir jānodrošina, lai tirgus sniedz skaidrus cenu signālus gan investoriem, gan patērētājiem. Latvija atzinīgi vērtē patērētāju interešu aizsardzības stiprināšanu jaunajos priekšlikumos. Latvija uzskata, ka ir nepieciešams reģionāls elektroenerģijas ražošanas jaudas pietiekamības novērtējums, kuram jābūt balstītam uz vienotu metodoloģiju.

Latvijai ir būtiski, lai tiktu veicināta elektroenerģijas starpsavienojumu attīstība, kā arī tiktu nodrošināta Baltijas valstu elektroenerģijas tīklu sinhronizācija ar ES tīkliem.

Latvija atbalsta plānotās Regulas par gatavību riskiem elektroenerģijas sektorā ieceri nodrošināt, ka ES dalībvalstis ievieš atbilstošus, savstarpēji koordinētus instrumentus, lai būtu sagatavotas un spētu pārvaldīt elektroenerģijas krīzes situācijas. Latvija piekrīt EK nostājai, ka nekoordinētas dalībvalstu darbības krīzes situācijās var graut tirgus darbību un apdraudēt energoapgādes drošumu.

Attiecībā uz Energoregulatoru sadarbības aģentūras (turpmāk – ACER) regulas priekšlikumu, Latvija uzskata, ka nacionālo regulatoru lomu nedrīkst mazināt uz ACER lomas stiprināšanas rēķina, bet jāfokusējas uz ACER reģionālās sadarbības problēmu risināšanu.

**2. Enerģētikas savienības stāvoklis**

EK sniegs informāciju par 2017. gada 1. februārī publicēto otro ziņojumu par Enerģētikas savienības stāvokli[[12]](#footnote-12), kurā sniegts novērtējums par padarīto Enerģētikas savienības izveidē kopš iepriekšējā ziņojuma 2015. gada nogalē, progresu attiecībā uz t.s. galvenajiem Enerģētikas savienības indikatoriem, kā arī aktualizēta ES tiesību aktu izstrādes ceļa karte.

**Latvijas nostāja:**

Latvija kopumā atzinīgi novērtē darbu pie Enerģētikas savienības izveides. Tajā pašā laikā šobrīd būtiskākais ir vienoties par ES tiesību aktu projektu konceptuālajiem elementiem un drīzumā uzsākt darbu pie NEKP.

**3. Citi jautājumi**

1. Pašreizējie tiesību aktu priekšlikumi – informācija no prezidējošās valsts ES Padomē

(publiska apspriešana saskaņā ar Līguma par Eiropas Savienību 16. panta 8. punktu)

1. Priekšlikums – Eiropas Parlamenta un Padomes Regula par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010[[13]](#footnote-13) (pirmais lasījums)

Slovākijas prezidentūra rīkoja politikas debates par gāzes piegādes drošību 2016. gada 5. decembra ES Enerģētikas ministru padomes ietvaros. Sanāksmes noslēgumā prezidējošā valsts prezentēja secinājumus, ko apstiprināja visi ministri, kas savukārt ļāva Maltas prezidentūrai saņemt Padomes mandātu 2017. gada 1. februārī, lai uzsāktu sarunas ar Eiropas Parlamentu.

Galvenie mandāta elementi:

Reģionālā sadarbība. Padome piekrita, ka pastiprinātai reģionālajai sadarbībai vairāk jākoncentrējas uz dalībvalstu riska pakļautajām grupām, nevis uz fiksētajiem reģioniem.

Solidaritāte. Padome apstiprināja, ka solidaritātei ir jābūt pēdējam pielietošanas mehānismam pēc tam, kad visi neatliekamie pasākumi ir veikti. Tika noteikti jauni noteikumi kompensācijām un sloga dalīšanai.

Informācijas apmaiņa. Padomē vienojās, ka par ilgtermiņa gāzes līgumiem, kas nodrošina ekvivalentu 40% vai vairāk no dabasgāzes gada patēriņa attiecīgajā dalībvalstī tiks paziņots kompetentajai iestādei. Līgumu vērtēs kompetentā iestāde, jo īpaši attiecībā uz to ietekmi uz gāzes piegādes drošību dalībvalstī un reģionā. Kad kompetentajai iestādei ir šaubas par šādu līgumu ietekmi, tai par to ir jāziņo EK. Pirmais trialogs notika 2017. gada 6. februārī. Sarunas turpināsies februārī un martā. Maltas prezidentūra plāno noslēgt šo failu 2017. gada aprīļa sākumā.

1. Priekšlikums – Eiropas Parlamenta un Padomes Regula, ar ko izveido energoefektivitātes marķējuma satvaru un atceļ Direktīvu 2010/30/ES[[14]](#footnote-14) (pirmais lasījums)

2017. gada janvārī un februārī vairākas tehniskās sanāksmes norisinājās starp Eiropas Parlamenta un Padomes pārstāvjiem par energoefektivitātes marķējuma regulu. Viedokļu apmaiņā uzsvars tika likts uz galvenajiem jautājumiem, kas skar pārrēķināšanu, datubāzes un pilnvarošanu. Tas sniedza izpratni par likumdevēju nostāju, jo īpaši jutīgajā jautājumā par deleģētajiem un īstenošanas aktiem. Jau ir gūti panākumi, un ir noteikts datums ceturtajam, noslēguma trialogam – 2017. gada 21. marts.

1. Eiropas Kodolenerģētikas foruma 12. plenārsēde (Prāgā 2017. gada 22. un 23. maijā) – informācija no Čehijas Republikas

Čehijas delegācija sniegs informāciju par Eiropas Kodolenerģētikas foruma 12. plenārsēdi, kas norisināsies 2017. gada 22. un 23. maijā Čehijā, Prāgā.

1. Okeāna enerģijas forums – informācija no EK

**II. Latvijas delegācija**

Delegācijas vadītājs: **J. Stinka**, Latvijas Republikas Ekonomikas ministrijas valsts sekretārs

Delegācijas dalībnieki: **J. Patmalnieks**, Ekonomikas ministrijas valsts sekretāra vietnieks enerģētikas jautājumos

 **L. Dreijalte**, Ekonomikas ministrijas Atjaunojamo energoresursu un energoefektivitātes departamenta Atjaunojamo energoresursu nodaļas vecākā referente

**I. Karpoviča**, Ekonomikas ministrijas ES un ārējo ekonomisko attiecību departamenta ES lietu nodaļas vecākā referente

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

Ministru prezidenta biedrs,

ekonomikas ministrs A. Ašeradens

Valsts sekretārs J. Stinka

17.02.2017.

2278

A. Apaņuks

67013009, Andrejs.Apanuks@em.gov.lv

1. Izveidota ar 2015.gada 19.-20. marta Eiropadomes secinājumiem *(EUCO 11/15)*, balstoties uz EK 2015.gada 25. februāra EK paziņojumu *COM (2015) 80 final* “Pamatstratēģija spēcīgai Enerģētikas savienībai ar tālredzīgu klimata pārmaiņu politiku” [↑](#footnote-ref-1)
2. *COM/2016/861 final* [↑](#footnote-ref-2)
3. *COM/2016/864 final* [↑](#footnote-ref-3)
4. *COM/2016/862 final* [↑](#footnote-ref-4)
5. *COM/2016/863 final* [↑](#footnote-ref-5)
6. *COM/2016/767 final* [↑](#footnote-ref-6)
7. *COM/2016/761 final* [↑](#footnote-ref-7)
8. *COM/2016/765 final* [↑](#footnote-ref-8)
9. *COM/2016/759 final* [↑](#footnote-ref-9)
10. *ST 5800/1/17* [↑](#footnote-ref-10)
11. 2 mljrd. EUR [↑](#footnote-ref-11)
12. *COM(2017) 53 final* [↑](#footnote-ref-12)
13. *COM(2016) 52 final* [↑](#footnote-ref-13)
14. *COM(2015) 341 final* [↑](#footnote-ref-14)